khistorydata/jeongjo-sjw-relations huggingface dataset:
정조 10년 · 목
以李敬養爲吏曹參判。尹光普爲校理。徐鼎修爲兼輔德。李秉模爲兵曹參判。李晚祥爲 長陵參奉。尹東晚爲慈山府使。金鳳顯爲雲山郡守。李鼎揆爲大司諫。姜彝正爲執義。沈銖爲正言。朴基正爲司書。韓光近爲靈光郡守。姜五成爲慶尙左兵使。○成均館啓言。南學敎授權裕。不爲出肅。東學敎授沈晉賢。連値公故。學製限內不得設行。敎以。竝許遞。前望單子入之。待下批牌招。與他學同爲設行。○以趙濟魯爲兼東學敎授。成種仁爲兼南學敎授。前望也。○南行假注書金麟淳。副望趙應鎭。末望徐弘輔。宋煥昌。首望成鼎柱。末望朴英源。宋煥昌在外代宋碩欽。首望李敬魯。未望尹光植。宋碩欽在外代李永瑷。副望李英敎。末望鄭東喆。鄭述仁。副望尹榮。末望李學永。收券官。典簿徐有器。軍資判官趙廷獻。司僕判官洪景厚。儀賓都事金履裕。都監郞廳李奎亮。工曹佐郞鄭厚祚。預差。司僕主簿沈原之。軍資主簿黃昌源。平市主簿李泰懋。工曹正郞李海敷。掌樂主簿朴知源。長興直長金獻祚。兵曹禁喧郞廳。訓鍊副正李溏。前副正許湛。宣傳官李晦植。前宣傳官李光益。
정조 10년 · 강
扈衛廳。進本廳軍官別試射覆試別單。
정조 10년 · 목
折衝李永植加資。閑良黃處中直赴殿試。出身片聖蕃邊將除授。閑良崔鳳運直赴會試。閑良全忠佐等以下。半熟馬一匹賜給。
정조 10년 · 강
放定配罪人延壽長。
정조 10년 · 강
御春塘臺。設文武科重試。文所讀券官徐命善李命植金魯鎭趙㻐鄭昌聖。對讀官趙鼎鎭李敬一徐有成朴天行洪秉纘金載人。武所考官李福源徐有隣李敬懋。參考官洪明浩李潤禧孫相龍李元植。丹楓亭分所考官具善復李柱國李明運。參考官李喆模任屹李彥敬李潤集。
정조 10년 · 목
具翼善冠袞龍袍。乘輿出貳極門。詣春塘臺陞座。試官以下行禮訖。以擬唐封郭子儀汾陽王爲詔題。取八人。前都事睦萬中三上居首。武擧先試柳葉箭。以雨命撤場。乘輿由貳極門還內。○敎曰。重試文科入格人。明日來待。○敎曰。隨駕諸臣之張傘。大關紀綱。不能申飭之兵判。爲先記過。此後復爲此事。則犯者與兵曹堂上。當如律勘處。以此申飭各司。○敎曰。明日武科重試。出宮門路及時刻。皆依今日爲之。雨勢如未快霽。試官及擧子。姑勿入場。該房微稟。又敎曰。明日重試時挾輦軍。以弘化門入直五十名。金虎門入直五十名爲之。出番軍勿爲使用。槍劍軍亦以三十名待令。觀雨勢當殿座。以此預爲分付。又敎曰。再明日式年殿試時挾輦軍。以弘化金虎入直軍。合八十名爲之。槍劍軍三十名爲之。此與庭試之兼殿試有異。儒生皆是直赴人。設布帳置之。外營排立軍置之。節目中付標事分付。○命官徐命善啓言。今番重試。雖除易書之規。割封則當依例爲之。而未能知委。難免不察。試所承旨請推考。從之。
정조 10년 · 목
敎曰。觀此箕伯祗受狀本原草記批旨。多有誤書處。間多文理不接處。此必謄關時不能照檢之致。有司堂上推考。此後毋或如前泛看事分付。
정조 10년 · 목
刑曹啓言。康津靑山島金萬爀等上言。兩造推辨稟處事蒙允矣。肯綮傳在於本宮田畓之有土無土。奉覽本宮丁未年御覽成册。則以折受打量。分明載錄。金海大山屯。以有土 賜與之地。相換於本島糧餉廳屯田。則其爲有土免稅。明白無疑。旣是有土。則八十斗定稅。自是通行之規。金萬爀旣律重勘。李成謙欺取諭錢貨等罪發明。不無所據。而導掌隨行。近四十年。弄奸勢所必有。以木花一事言之。捧錢百兩。渠旣自服。一體照律懲礪。宮屯旣無木花田。而以錢代捧。終涉謬例。藿田雖是宮土。均役以後。尙屬宮房。有違事目。此兩款永爲革罷。以除民弊。歉歲給災。墓陳除頉。自本宮從長善處。俾無呼冤爲宜。敎以。奸民斂貨之狀。殊極痛駭。各別嚴治。以懲日後。他餘條件。依回啓施行。卿所謂奉覽御覽成册云者。果是踏啓字。藏在內需司之文迹乎。更爲據實草記。此後勿論各宮房各司。凡稱御覽成册者。如無啓下印迹。原訟無論曲直。倂置落科。該宮首任。該衙門官員草記論罪之意。定式施行。此意分付內需司。使之知委所屬各官宮房。仍又枚報廟堂。文移度支。來頭回啓。俾各依此知悉擧行。又啓言。全羅監司李在學査啓。新舊屯長文中才金莫生等。嚴刑取招。請令該曹覆啓矣。文中才金莫生等。目見彼人之漂到。惟恐本島之貽弊。初不奔告官長。指送他處。更加嚴刑重繩之意。請分付道臣。敎以。文中才金莫生等之漂到彼人。暗自還逐之狀。究厥所爲。已萬萬痛駭。此而尋常處之。來頭列邑。必皆轉相效顰。似此罪過。無難干科。一次刑訊。不足以懲治。設心委折。更爲嚴刑取招狀聞。更待回下酌決之意分付。
정조 10년 · 목
義禁府啓言。前光陽縣監金光運原情以爲。臺臣論劾者。還起田五結也。人口米百石也。松木發賣。家材船運四條。再査俱爲落空。至於二十結漏結。其來已久。依前例出付都書員。以爲磨勘情債。此一款因循掩置。自陷罪科云。所當請刑。曾經都總都事。請議處。敎以。所犯與初料差異。更査之後。別無大段違端。今日內。以草記照律放送。又啓言。禁亂官李昌培原情以爲。頃以假都事進去試所。場外巡檢。方在昏夜。故下輩擧火以來。此必覓炬於應辦。而矇未覺察。備邊司擧案及本府私通。下輩自外擧行。亦必索紙於貢人。而自犯違越云。朴升壽以爲。初場適値推鞫。差遣假都事。終場始進。依幕等節。錯認前例。未果退還云。搜挾官洪允復以爲。紙炬初無覓用。門外依幕。茫然不審。自犯朝禁云。李昌培洪允復。曾經宣傳官都總都事。請議處。朴升壽請刑推得情。敎以。李昌培一時假官。何足深責。其在懲後之道。不可全然白放。以公罪勘放。朴升壽旣與假察之武弁有異。豈可以終場日進去。因循不察。有所寬恕。此等不畏法之頑蔭。須有加等勘過。可懲日後。以此照律。洪允復渠之所供。足云近理。亦與全然無犯。差有間焉。公罪勘放。三囚等照律。依他囚例。皆於今日。以草記擧行。又啓言。全羅前兵使許★(氵+近)原情以爲。臺論中軍校賞資事。自前分在各聽廳。臨時收給。加減不得。雖欲染指。其勢末由。城堞事。昨年霖雨頹落者。爲八十餘步。改築塗灰。衆目所覩。差任事。補軍餉士兩庫監官病代。依該廳望差出。賂門大開。未知其由。至於崇飮嗜利。雖不的指爲某事。而旣未能全然斷飮。亦不能淡然勵操。豈敢自卞云。而曾經閫帥。請議處。敎以。今日以草記議處。又啓言。長湍前府使李喆純原情以爲。代射罪人李世芳。押送開城府之際。中路逃走。不善護已送之罪。死無所惜云。而曾經宣傳官。請議處。敎以。今日以草記照律。又啓言。寧城前僉使姜兌文原情以爲。本鎭還穀。竝爲四千三十餘石。前僉使分給。殆過其半。不幸早霜。民將盡劉。秋糴所捧。至爲一千四百餘石。只以被罪爲期矣。鎭民輩泣訴。請以畢捧磨勘。故曲從民願。而忽於臘月貶罷。代去之人。不諒本鎭事情。以反作論報云矣。請刑推。敎以。除刑推議處。又啓言。羅州前牧使吳在文原情以爲。漂船初泊。任掌輩初不馳告。勸送他島。罔非平日不善檢束之致云。請刑推。敎以。除刑推議處。又啓言。假引儀李孝達成元柱等原情以爲。動駕前一日申後。誤着帽帶待令。昏謬顚錯之罪。惶恐遲晚。敎以。渠輩所爲。雖甚駭然。滯囚已至多日。付過放送。又啓言。全州前判官鄭東閔。高山前縣監宋守淵等原情以爲。特敎行査。未能窮覈。溺職之罪。無所自逃云。請刑推。敎以。勿論事實之如此如彼。名以査啓。便一卞辭。遞拿之擧。烏可已也。止此足矣。不必更勘。竝付過放送。又啓言。魚面前萬戶辛在復原情以爲。昨値歉歲。巡兵營關飭。流丐之作弊。一倂逐出。而十月忽有居士二漢。來乞境內。卽地還逐。則以爲。旣是畿內之人。今將還歸。而路由三甲。本鎭所屬囦坪銅洞兩處。把守至嚴。若無官文迹。則無以出去云云。果以出送之意。成給官牌。只以驅出雜人爲意。自犯罪科云。請刑推。敎以。北關沿路。防禁至嚴。非類往來。如是歇看。致有昨冬事端。須有別般嚴處。懲他守令邊將。照律重勘。仍以此意行會。使之另加申禁。毋至如前疏忽。又啓言。 長陵參奉李集玉原情以爲。見捉木根。若是夥然。不職之狀。萬殞猶輕云。請刑推。敎以。雖非拱抱木。執頉之數。至於九十三株之多。不能檢飭之罪。極爲痛駭。與李漢龍考律重勘放送。今日內草記。又啓言。 順陵直長趙好彥。參奉吳在斗。 章陵參奉柳師模等原情以爲。禁養之地。不善守護之罪。合被重勘云。請竝刑推。敎以。所捉株數。雖至數十株。皆是小雜木。新頒事目中。 陵官無勘罪之律文。後勿如是之意嚴飭。竝付過放送。又啓言。 厚陵參奉趙鎭寧原情以爲。被捉木根夥然。安敢自卞云。請刑推。敎以。依趙好彥等判付擧行。又啓言。恩津前縣監朴健陽。本道査啓四條罪目。請令攸司稟處矣。健陽魚貿場稅。厚招民怨。捧糴不親。以致橫濫者。已極可駭。而守令用棍。尤屬非法。請以此照律。敎以。依他囚例。今日草記照律。又啓言。時囚皆於今日擧行。而功議區別減等事命下矣。李昌培洪允復。各笞五十收贖。公罪勘放。朴升壽杖八十收贖。奪告身三等。李喆純杖六十收贖。奪告身一等。李集玉李漢龍。各杖八十收贖。奪告身三等。金光運杖一百收贖。告身盡行追奪。三年禁錮。朴健陽杖一百收贖。告身盡行追奪。禮山縣徒三年定配。辛在復死罪減一等。杖一百收贖。告身盡行追奪。盈德縣流三千里定配。而李昌培功減一等。笞四十公罪收贖。朴升壽功減一等。杖七十奪告身二等。李喆純議減一等。笞五十收贖。解見任別敍。李集玉功議各減一等。杖六十收贖。奪告身一等。金光運功減一等。杖九十收贖。奪告身四等。三年禁錮。許★(氵+近)供辭逐條發明。請令該道査啓後決處。光陽前前縣監禹禎圭隱結私用。與金光運罪無異同。昨以重試放送。還囚捧供。請一體勘律。從之。敎以。朴升壽。比假都事勘律。旣有加一等之命。則獨於升壽。以私罪勘放。未免斑駁。依判付。公罪加一等勘放。金光運禹禎圭。觀於査啓。不無主客。則竝以隱結律勘罪。殊欠綜核之義。光運只以奪告身本律中。功議區別勘放。禎圭纔因重試放送。雖不更囚。自有査案。亦不可不嚴處。削職可也。
정조 10년 · 강
御春塘臺。行武科重試。試官上同。
정조 10년 · 목
具翼善冠袞龍袍。乘輿出貳極門。詣春塘臺陞座。試官以下行禮如儀訖。命召昨日文試入格人等。竝呼新來。出韻使之製呈進退詩。命已準職者加資。未準職者陞敍。特命朴道仁。更製五言十韻排律。敎曰。新榜中朴道仁。階雖資窮。未經準職。不得陞資云。而今於進退之際。五律一篇。十韻排律一篇。應口輒對。句句淸絕。似此富手。實所罕見。其在惜才之意。宜有拔例之擧。特爲加資。今日政一體下批。又敎曰。今番重試。文榜中陞資準職陞敍人。皆於今日政除職事分付。仍命試官。分試講射。又命分所試射。取七十七人。龍有翼居首。出身宋允大。以不越宣薦。臨講呈進原情。訓鍊大將具善復奏曰。近來紀綱。雖曰解弛。咫尺帳殿。肆然呈單。萬萬驚駭。不可尋常處之。請各別決棍後。移義禁府嚴處。以懲日後。敎以。卿嚴棍後。移送禁府照律。都承旨沈豊之奏曰。今日巡監軍單子。以移職人書入。試官別省記當入人。無端落漏。俱涉疏忽。兵曹當該堂上。不可無警。敎以。當該堂上遞差。又以案册黃籤。不卽待令。請當該主掌官重勘。命推考。禮畢。乘輿出靑陽門。命重試文武入格人抄啓文臣成種仁別軍職徐英輔。呼新來。各給內廏馬歸家。仍由貳極門還內。○敎曰。明日出宮門路。當自春塘臺爲之。該房知悉。○敎曰。明日武殿試考官望。旣有李邦一。又有李邦五。事甚不察。該房承旨推考。
정조 10년 · 강
有政。吏曹判書金魯鎭。參議趙鼎鎭。兵曹判書徐有隣進。
정조 10년 · 목
以曺允大爲兼弼善。成種仁爲掌令。成種仁李東稷徐美修。陞品也。吳翼煥爲持平。吳翼煥金敬之任長源。新通也。睦萬中爲敦寧都正。朴道仁尹弼秉爲僉知。竝陞資也。柳孟養爲宗簿正。李庚運爲修撰。尹承烈爲兵曹參判。趙濟魯爲副應敎。○漢城府。前同知鄭觀由金永贊。京畿楊州牧。前主簿尹衡佐。前萬戶沈後良韓時光。嘉善許璉。僉知韓宗彥趙台明秦世柱。資憲李英臣等二十人。長湍府。同知周萬尙。嘉善金陸孫等九人。通津郡。同知朴聖希。嘉善貢尙夏等四人。加平郡。僉知李時廸金尙澄。同知金重基張元規成德龜。資憲朴行發等三人。龍仁縣。前郡守鄭建寅。前五衛將鄭觀由。同知尹得尙鄭來綏金萬重李萬奎。僉知崔己賢。嘉善韓聖緝等八人。陽川縣。忠義衛金世華。振威縣。嘉善尹莫金等五人。竝老職加資下批。
정조 10년 · 강
以李聖圭李復永姜★(亻+寅)爲承旨。洪聖淵爲副校理。前望也。
정조 10년 · 강
院啓。作書人査出事。三製賜第還收事停啓。
정조 10년 · 강
命前權管曺潤喆加資下批。
정조 10년 · 목
漢城府啓言。因李相蕃子漢弼上言。相蕃旣以前別將蒙恩。禦侮前權管曺潤喆。初入該部所報。而以非正職見拔矣。請稟處。敎以。當初拔去。殊未妥當。曺潤喆亦令今日政下批。
정조 10년 · 목
備邊司。以楸子島漂人入來。留一宿發送啓。敎以。嚴飭沿路。着意供饋。優給糧資。各別禁雜人。
정조 10년 · 강
御春塘臺。行式年文武科殿試。文試官讀券官鄭存謙徐有隣申大升。對讀官金宇鎭朴天衡尹光普申馥。武試官考官徐命善趙時俊李邦一。參考官李邦五許侙李煜徐美修金爀。
정조 10년 · 목
敎曰。初嚴後承史之詣閤。自是不易之常例。而今日諸承宣。諉以處所之稍遠。不待嚴刻之啓下。竝與侍衛而來詣帳殿。及其入侍命下之後。院中一空。以致許久臨殿。寧有如許紀綱。當該承旨先遞差後禁推。先詣試所。別省記直宿。則帳殿凡事。無不摠察。而今日擧行。節節駭然。試所承旨爲先罷職。仍爲禁推。又以初嚴前侍衛先入。命兵判記過。時至。具翼善冠袞龍袍陞座。試官以下行禮如儀訖。以鳳凰鳴矣于彼高岡。梧桐生矣于彼朝陽爲賦題。文科進士吳大坤居首。武科閑良吳在臣居首。直赴人金世完等錄名單子不呈。政院請依例陳試。敎以。轎子陪金世完等。累次陳試。殆近十年。必有委折。仍命兵判査奏。又命新榜金宗淳。依宣傳官廳風。行將魁椎於帳殿。諸宣傳官等。或可或否。不卽承命。敎曰。宗淳卽先勳金重萬之孫。水使金麟瑞之子也。其兄聞已宣薦。何官不可。而屢次申飭。終不歸一乎。命御將李柱國左捕將李邦一。使之飭諭。終不詢同。仍命榜中宣薦可合人。以古風椎施行。又命新恩政事。當日爲之。○政院以諸承旨囚單子啓。敎以。其中李復永。生疏所致。分揀。○領議政鄭存謙啓言。科試體制。自有定規。而今日殿試時。製進科賦。不滿三十句者居多。此專由於未諳格例之致。取其句數最少者二張。置之落科。而如無申明知委之擧。則來頭襲謬之弊。難保其必無。請分付四館所。知委京外。仍令禮曹。每科入啓節目中。添書以入。定爲令式。從之。又啓言。試券持入時。封彌官不爲持封彌隨入。以致擧行之遲滯。請當該封彌官拿問處之。從之。尋命分揀。
정조 10년 · 강
以金尙集李秉模具明謙徐鼎修徐有成朴天行爲承旨。前望也。
정조 10년 · 강
遞承旨徐鼎修朴天行。以李祖承趙尙鎭代之。前望也。
정조 10년 · 강
永陵典祀廳畢役。
정조 10년 · 목
敎曰。 永陵典祀廳營建。聞已完役云。工曹判書李文源碑閣改建。雖已論賞。其在重其事之道。亦豈可無示意之擧。主事勞著堂上具善復李文源各弓矢一部賜給。地方官坡州前牧使吳載徽柳文植牧使洪仁默各上弦弓一張賜給。別看役訓局敎鍊官金商鎭不粧弓一張賜給。看役牌將坡州將校池一淸韓弘得與邑吏。令該曹米布從厚題給。將校鄭潤國帖加成給。
정조 10년 · 강
同春秋閔鍾顯疏陳應避之嫌。賜例批。
정조 10년 · 강
召見前咸鏡監司李★(土+甲)于誠正閣。
정조 10년 · 강
遣承旨詣 宗廟　景慕宮。奉審嫡奸。
정조 10년 · 강
行召對于誠正閣。承旨趙尙鎭。玉堂洪聖淵李晴。閣臣李崑秀。
정조 10년 · 목
講宋名臣錄。○承旨趙尙鎭啓言。新除授慶尙左兵使姜五成。時在靈光郡任所。而有除朝辭赴任之命矣。密符則以前兵使白師誾所佩密符傳授。諭書則安寶。請使院吏齎傳。從之。
정조 10년 · 강
命掩骼所入會減當否。自賑廳論理草記。
정조 10년 · 목
敎曰。掩骼之政。雖命申飭列邑。而如畿湖及其他小邑殘況。何以自備財力。期於一新。婚葬之過時顧助者。猶自朝家會減穀物。況此不常有之擧乎。待其報來。減給所入之需。似無不可。令該廳論理草記。○賑廳啓言。今此掩骸之政。實出於曠絕之惠澤。而曲軫殘邑之薄況。俯詢許減之當否。前例有無。不足較絜。而但營況邑況。稍涉贍厚。不爲請減者。不必使之引例報來。就小殘邑中。難於自備處。自本道修成册報來後。以賑廳穀許減之意。請分付京畿忠淸兩道道臣。敎以。原傳敎中。畿湖則統言之。至於他道各邑。只擧殘縣矣。觀此草記。以分付兩道爲請。本意似未諦悉。更爲論理草記。更思之。諸道之只擧殘邑。果無斑駁之嫌乎。一體論理草記。○該廳啓言。今若特許畿湖之通一道會減。則獨於諸道。只擧殘邑。果不無斑駁之嫌。毋論畿湖及諸道。官力稍裕。捐廩自備者。不必强令會減。而若其小殘邑之難於辦備者。使之據實報來。隨所入會減。允合均平之政。請以此分付。允之。
정조 10년 · 강
命薪島搜討。依向日批旨擧行。
정조 10년 · 목
平安監司鄭一祥狀啓以爲。卽接龍川府使李潤彬馳報內。本府彌串鎭境。薪島漁胡追逐之由。前已牒報。其於驅逐之後。彼人之乘空還接。難保其必無。故連爲偵探矣。伊後同島。又有煙氣云。故今月初六日。下送本府將校金元寶。彌串鎭將校李成甫等。詳探彼人形止以來之意申飭矣。今日府鎭將校等回告內以爲。往待浦口。連値逆風。不得卽發。初九日入往同島。則結幕者七處。而或蓋以蘆草。或方張結構。中船八隻。小船三隻。掛網木一百二十六介。漁網積置者三處。木物引鉅者二牌。行獵鳥銃四柄。彼人爲一百七名。小人等當朝出來之路見之。則自彼邊泥昌浦。向入薪島船五隻內。長木所載一隻。蘆草所載二隻。流下木所載二隻。人名則未及計數。小人昨留同島。試觀其形狀。則前日見逐之彼人外。自泥昌浦越來者過半。而漁網之屬。俱是新件。糧饌亦爲優足。以此推之。其逗留採魚之計。丁寧可知云矣。聞極驚駭。今方馳往彌串鎭。眼同該僉使洪尙春。待潮入去。期於追逐計料云。彌串僉使洪尙春所報。與龍川府使所報一樣矣。彼人搜逐。曾未幾何。又此投接。而草幕方張結構。船隻相續出來者。尤萬萬驚駭。發遣臣營帶率軍官前主簿李宗漢。罔夜馳往彌串鎭。與該府使該僉使。同爲入島。以爲卽卽逐送之地。雖或不卽撤還。搜逐等節。姑待廟堂指揮擧行之意。嚴飭分付。○備局啓言。彼人漁採之類。只當一依海西荒唐船追逐之例。來則逐之而已。至於結幕。則彼人犯法。不但一時潛越。彼國約條。本有書在沿邑者。使之宣示。嚴加責諭。若又頑拒不去。更爲論理狀聞之意。請分付。敎以。始旣自專。妄誤至此。今於更來之後。雖請朝家處分。豈有指劃之好道理。寬迫雖有前後之殊。決不宜徒事役役。惹生釁隙。一依向日批旨擧行之意。分付。
정조 10년 · 강
禮曹啓請 光陵碑閣修改當否。待道臣復命稟處。
정조 10년 · 목
該曹啓言。卽見 光陵令所報。則 碑閣椽木。朽傷過半。仰土丹靑。雖無注漏之事。其沽濕之痕。四面同然云。所當卽爲擇日修改。而目下旣無滲漏注下之事云。則其在審愼之道。不可輕先擧行。纔經道臣奉審。其緩急之形。必有目見而酌量者。請姑待其復命後書啓。更爲稟處。允之。
정조 10년 · 강
命贈同樞金德生。贈判書鄭希登賜諡。
정조 10년 · 목
吏曹啓言。因全州幼學吳一心等。抱川幼學鄭淳上言。有議于大臣稟處之命矣。議于時原任大臣。則領府事金尙喆病不收議。領議政鄭存謙。判府事徐命善以爲。故掌令鄭希登之乙巳死直。昭載國乘。旣有同時死直人金䃴贈秩賜諡之恩。則不宜異同。而至於子孫之上言請諡。終涉干恩。恐難開許。贈同知中樞院事金德生。戮力扞衛。忠勇卓異。粵在 世宗朝。竪碑立祠。晉秩錄功。 恩造無憾。到今封爵之擧。旣難追施。節惠之典。恐無可論云。領敦寧洪樂性。方在待勘中。不得收議。判府事李福源以爲。贈同樞金德生。奮勇衛 上。其功不貲。其忠可奬。而今於數百年之後。恐不必追錄加贈。贈判書鄭希登。非但乙巳樹立之卓然。立朝剛鯁。在當時諸名流。最爲特絕。以前掌令而特贈冢宰。蓋出於 聖朝拔例加等之盛意。依金䃴例。施以節惠之典。在所當許云。判府事金熤以爲。贈同樞金德生。勳勞茂著。而未蒙封爵之典。此已可惜。若其以當熊之忠。媒市虎之讒。至今追想。令人掩抑。雖於 世宗朝。雪冤錄功。而今又更加以隆顯之位。節惠之典。不害爲奬忠節愍幽冤之道。至於封爵之典。恐難輕議。贈判書鄭希登。名節樹立。特絕於乙巳諸賢之中。以五品之前銜。直贈天官之長。實出於 先朝褒尙直節之盛意。則易名之典。似合爲次第事。恐不必以子孫呼籲之有違令甲。有所靳持云。敎以。依李判府金判府議施行。
정조 10년 · 강
禁府。以時囚照律罪人泰守妻爲婢啓。
정조 10년 · 목
禁府以時囚李運祥金㷞鄭觀采姜兌文等原情啓。敎以。今日內照律。又啓言。李運祥金㷞鄭觀采。幷杖八十收贖。奪告身三等放送。姜兌文還穀虛錄反作罪。告身盡行追奪。又五年禁錮。而徒三年定配。以其母年八十九歲。無兄弟。依法典收贖放送。敎以。如有功議。各減一等。又啓言。罪人宋允大。杖一百收贖。告身盡行追奪。豐川府安山驛。徒三年徒配。又啓言。卽接咸鏡前監司李★(土+甲)牒報。則謀逆同參罪人泰守妻處女。捉囚營獄云。丹城縣緣坐爲婢。而請令刑曹。依例押送。允之。
정조 10년 · 강
放定配罪人李壽鵬。
정조 10년 · 목
因到配狀啓。敎以。罰已行矣。分揀放送。
정조 10년 · 강
詣 璿源殿展拜。仍詣仁政殿。行重試別試放榜。
정조 10년 · 목
具遠遊冠絳紗袍。出萬安門乘輿。詣仁政殿降輿陞座。百官行禮訖。重試別試文武新恩。分東西入庭行禮。宣榜宣醞賜牌賜花如儀。致詞官讀奏致詞。禮畢。乘輿由仁和門還內。○政院。以唱榜相値。賓廳日次頉稟啓。敎以。卿等旣已造朝。唱榜後依例來會。
정조 10년 · 목
領議政鄭存謙啓言。京畿監司徐有防。因楊州金貞瑞上言。楊州設防營事。請令廟堂稟處矣。楊州曾設防營。自南漢罷留守之後。楊州防營。移屬廣州矣。今若設置防營於楊州。則其於圻輔捍衛之道。豈不合於形便。而第設置防營之後。軍額兵器。亦隨而變通。而以坡州事觀之。移設防營。已多年所。而尙未免有名無實。此時楊州之又設防營。有難輕議。請置之。詢于諸將臣。訓鍊大將具善復。御營大將李柱國。禁衛大將徐有大。總戎使金思穆俱以爲。坡州設防之後。規模制度。尙未成樣。若於楊州。又設防營。則與坡州將無異同。恐不可輕議。從之。又啓言。頃因京畿監司。以西籍田粢盛穀載運事覆奏。有自廟堂往復本道指一稟處之命矣。往復本道則以爲。粢盛穀載運船二隻。自該寺輪回卜定於松都長湍豐德坡州。而元無地土船。毋論過去某船。定監色執捉。監色逗留江上。自多貽弊於浦民。若以軍門船隻載運後。直受價於惠廳。則可以除弊云矣。各邑輪回捉船之規。其來已久。官長苟能嚴束。監色輩豈有逗留侵漁之弊。且以松留頃日所奏觀之。該寺所屬之下去本府。不無侵擾操縱之弊云。此後則嚴飭該寺該道。京隸邑吏侵漁操縱之弊。幷加禁斷。則雖不創規。自除民弊。請以此分付。從之。又啓言。儲穀之道。尤當留意於豐登之餘。臣於年前。以牟還之依前半留。以爲儲穀之道。有所陳達。蒙允行會矣。今聞京畿則遵行半留之法。他道則或行或否云。還穀分留。法意何如。而豈容道各不同。半留半分。本是舊法。且當穀儲漸縮之時。莫如仍舊之爲宜。此後則諸道牟還。嚴守半留之法。以爲一定之規事。請分付諸道。詢于戶惠堂及有司堂上。戶曹判書趙㻐曰。半留固是法式。而還牟易於腐傷。故糶分之規。邑各不同。半留半分。恐難用一切之法。道臣似當有加分之請矣。有司堂上李命植。惠堂徐有隣趙時俊俱以爲。分留之邑各不同。實有不均之歎。一依恒式。以半分半留。著爲令式。恐無不可矣。從之。○訓鍊大將具善復啓言。 永祐園白虎。築新筒方養樹木。防築四面。亦爲種樹。而洞口不遠。且有喧譁。動駕時壯勇衛及駕前駕後別隊馬兵。幷皆落後於石橋外。從便爲信地。則長養樹木。似無傷損之弊矣。敎以。以此出擧條。知委兵曹。信地依此磨鍊。
정조 10년 · 강
命前承旨洪仁浩。給牒敍用。
정조 10년 · 목
罪固不輕。跡涉無妄故也。
정조 10년 · 강
知敦寧尹光紹上疏。賜例批。
정조 10년 · 목
疏略曰。臣以從班舊物。老而不死。少日科名。舊甲重回。聖明俯軫。荐垂恩紀。前席賜對。而天語溫諄。敦銜特授。而班聯益峻。臣追昔感今。隕越含戢。章皇出肅。自揣素分。尤切恧蹙。顧以衰朽賤質。觸寒增疾。或慮朝露之溘然。收拾殘骸。歸死溝壑。永訣天門。有淚如瀉。仍念臣自癸卯以後。身負大何。鄕野疏蹤。不敢唐突。至今泯默。臣罪尤大。今方永歸之日。不得不一陳於明主之前。噫。臣之年前一疏。略暴私義。而重被鋒鏑。醜辱慘於斯文。聲罪酷於一身。有非人臣所可自容於覆載者。而聖度天大。隨處曲保。有如慈母之護病兒。臣誠感淚。不知死所。自古黨伐之際。每以貶君誣上。作箇題目。以感怒君心。激成罪案。此等風習。至於申球輩而甚矣。今其增衍舊套。恣意詆辱者。臣欲一一對理。非無其說。嘗聞漢之韓安國。非知道者也。謂田蚡曰。人毀君。君亦毀之。如賈竪女子。何其無大體也。今臣若又效尤。不幾爲安國之所笑乎。第相臣。以臣疏中諡號先正之特書。爲臣大案。直驅之於誣聖罔君之科。此不容不少辨也。夫儒賢爵諡。初非兩項事。從前削復之時。皆無分別之例。故頃當復官之日。爵諡幷蒙批下。今臣書諡。實亦依朝家成命而已。至於先正二字。 先王臨筵語及。非止一二。蓋我 肅宗大王。在乙未年間。 特製二詩。題以追惟先正臣尹拯作。其詩卽儒林尊道德。小子亦嘗欽。生三雖事一。自有重輕殊等句也。及庚子後。 御製之印出也。先正之題。宛載編中。則 先王之必稱。蓋有所受。他人傳聞。固不必廣援。而臣之登筵。始自甲子。前後親承。不啻頻仍。至乙未冬。特除賤臣承宣也。 辭敎之間。亦及先正。及講大學也。因臣奏語。又有稱善先正之敎。至今追思。 玉音如昨。甲子同筵之臣。今無在世。而乙未兩承宣尙在。焉敢誣也。惟此兩端。固是耳目之所昭列。而急於驅人。乃復容易現化。不少舒究。噫。以無爲有。固誣也。以有爲無。亦何如也。且其不載 寶鑑。固大聖人出尋常之擧。大僚以爲聖意有在。臣亦曰聖意有在。彼其前後惹鬧。恐非當日之聖意也。臣以人臣。遭此罔極之誣。今於告歸之日。不得已露章自劾。伏乞刊臣職秩。治臣罪戾。以快人心。以昭法紀焉。
정조 10년 · 강
以洪仁浩爲兵曹參知。前望也。
정조 10년 · 강
知事權噵上疏辭職。仍請休致。賜批。
정조 10년 · 목
批以。靳請。欲使耆臣在朝。
정조 10년 · 강
御宣政殿。召見重試別試新恩及判府事李福源。監印堂上尹蓍東金尙集。仍行召對。承旨朴天行。玉堂尹光普李庚運。閣臣李崑秀。
정조 10년 · 목
重試別試新恩。爲謝恩人來故。召見。令重試居首睦萬中。製進進退詩。○召對。講宋名臣言行錄。
정조 10년 · 강
召見回榜人姜杭于誠正閣。
정조 10년 · 목
敎曰。今見行司直姜杭大科回榜。已是絕稀之事。況科名。卽 先朝御極後首設之式年榜也。豈勝愴懷。登筵奏對。無異壯年。九耋老人之如是剛健。亦云奇異。已付知事。時帶耆堂。 靈壽閣肅拜。自可從近爲之。而再明適値式年新榜謝恩日。謹遵肅廟朝丙申文科回榜入故判書李光廸故事。已令花帽公服來謝。而度支賜米布。內資造花等事。幷依伊時 聖敎。令該曹擧行後草記。謝恩日當引見。敬次 肅廟御製詩賜故判書李光廸韻。宣示重臣。此意才有面諭。而老人留京。必多齟齬。令度支優給柴炭。尙未經正卿實職。待窠擬入。予意蓋在尊高年念舊榜。而亦寓修述之意也。又敎曰。家在嶺外。年是大耋。特從乞言之義。仍有求助之擧。今聞重臣姜杭言。安東有士人柳★(氵+奎)。是故相文忠之孫。識解操行。爲一道所推奬云。老人之言如此。旣聞之後。豈無咨訪之道。以此意下諭于本道伯。使之詳採實行以聞。○戶曹以知事姜杭處。米十石。 木綿二十疋。賜花一朶。燒木五百斤。炭五石。參考前例題給啓。
정조 10년 · 강
以姜杭爲知中樞。 口傳也。
정조 10년 · 목
因知事權導作闕望筒。敎曰。昨於疏批。姑靳所請。以其筋力之尙旺。見任豈必爲此作闕減下。此望筒勿施。 司直姜杭樞啣。以加設窠。備三望受點事分付。仍令口傳擬入。
정조 10년 · 강
命 健元陵令李敦源等。監董 陵所功役。
정조 10년 · 목
敎曰。近聞畿伯巡路言送事。工判使之進詣奉審以來矣。冷井峴葛麻峴  陵所行龍近處。略有微汰脫沙處。而功役不至張大云。局內諸 陵及東道近處。 陵園守護軍。限日赴役。仍令 陵官。從便董役。待畢役後。形止報該曹。使卽草記。各員輪直互掌。似難專一董役。 健元陵令李敦源。  元陵別檢金履成。  惠陵參奉李祉源等。使之主管看役。 造紙別提具性元。畢役間除本仕進詣。與京校一二人眼同爲之。令該廳給糧料。雖以從簡之意。 陵軍只令使用。而近日日晷甚長。赴役 陵軍等。亦令該廳。給點心一時米事分付。
정조 10년 · 강
命壽職中過百歲人。幷付加設同樞。
정조 10년 · 목
敎曰。觀此老人加資別單。正憲曺百年年百歲云。同樞加設單付。今番壽職中過百歲人。幷依此施行。因此思之。單付之擧。不可異同。雖非今番陞資人。取考今年歲首。京外歲饌別單及狀本。百歲以上人。皆付加設同樞。以示朝家尊年之意。若於 先朝乙酉以後推恩時。已經單付同樞者。不必疊付幷令該曹知悉。詳考擧行。
정조 10년 · 목
以李東稷宋銓爲掌令。○開城府。 前巡將金弘星。前武兼趙重璧。同知金昌履曺百年金禹奎金夏鼎。 僉知孔義和李興昌。護軍金宗珎。竝老職加資下批。
정조 10년 · 강
遞說書金祖淳。以尹悌東代之。前望也。
정조 10년 · 목
春坊下番。番次苟艱。金祖淳聞有實故故。有是命。
정조 10년 · 강
命 明陵別檢李儒修改差。
정조 10년 · 목
注書望筒苟簡。莫如近日故也。
정조 10년 · 강
備邊司啓請薪島搜討依新頒定式擧行。
정조 10년 · 목
備局啓言。薪島月三搜討中廢委折。査問於該道矣。取見其狀本。則枚擧龍川府使李潤彬牒報以爲。招問府鎭老校則以爲。自古例有送校月三搜討。而去丙寅丁卯。府使親自搜討。其後四十年。官無躬行之事。辛卯柳爀。壬辰南憲喆閔永喆。辛丑壬寅趙心泰。俱不報營。只送校卒追逐。伊後則搜討將校。每以無乎告官。已成謬例云。搜討中廢。憑考無路爲辭。而取考臣營謄錄。則自順治已丑。至乾隆乙亥。瞭望搜逐。俱有文跡。乙亥以後三十年間。自該府四次搜逐。而初無報營之事。常時月三搜討。只送府鎭將校。則搜討中廢。旣無査究之道。年條姓名。不敢指的仰陳。請令廟堂稟處矣。月三搜討。初無自官躬行之定式。則官長之不爲親自搜討。初非始有而中廢。追勘一款。恐非可論。搜討定式。頃旣行會。此後則毋或違式抵罪之意。請分付。允之。
정조 10년 · 강
命式年文武科放榜。以權停禮例爲之。
정조 10년 · 목
因該曹啓稟。有是命。
정조 10년 · 목
箚略曰。王綱日墜。義理轉晦。小人無忌。百怪層生。迺者尹光紹之疏復出。而辭意之絕悖。情狀之叵測。視前疏加一層矣。 肅宗大王丙申處分。明彝倫於旣斁。扶世敎於將墜。建天地而不悖。質前聖而靡疑。又有 敎曰。昔年下敎。是在擬書墓文未見之前。今日處分。正在擬書墓文旣見之後。予心一悟。是非自明。雖謂之有辭後世可也。又以深究義理。是非大定。爲子孫者。須遵此意之 敎。作爲貽燕之謨。永垂百代之遠。凡爲我 肅廟臣子者。孰不曰。一哉 王心。大哉 王言。彼光紹者。乃引乙未 宸章中句語。要作籍重自辨之資。至以 先王之有所受。質言而證之。凌恣擺弄。臆勤脅持。上而誣 肅廟而逼 先王。下而欺殿下而辱斯文。欲使丙申 處分。被其掀倒抹却於一筆駕說之中。渠家傳法。本自如此。噫乙未 宸章。是果有之。其如乙未之後。乃有丙申 處。分何哉。其如昔年 下敎。在擬書墓文未見前之 敎。何哉。其如予心一悟。是非自明之 敎。昭示初晚之分。何哉。又有傳敎之誕頒中外者。若曰擬書一出。而疵累彌彰。此誠斯文之大變。而自有師生以來所未聞者也。快悟昔日之非。而處分大定。則其在明好惡之道。不可只禁先正僭稱。還寢贈諡建院之命而止。自今勿復稱尹拯以儒賢。明示尊賢斥邪之意。 聖心一悟。處分如此。今欲以以前之 宸章。掩翳以後之 處分。其誰欺。欺天乎。其情可哀。而其計誠愚矣。 先朝所以處尹拯父子者。未盡如丙申之舊者。特以時措之義。深軫調劑之道。亦何嘗 絲綸之間。假拯以二字之稱耶。至於不載 寶鑑之 聖意有在。卽臣年前箚語也。今光紹襲用臣言。而意則一反。究其歸趣。則此與辛壬凶徒。非 先王本意之語。同一意脈。而誣及 兩聖。語益憯猾。國有法紀。焉敢乃爾。光紹之一疏再疏。跳踉至此者。實朝家有以啓之也。崇正學距詖行。政如內修外攘。不可偏廢。而殿下所以尊崇正學。靡不用極。獨於距詖熄邪之道。一切以含容爲務。壬寅冬處分。旣使光紹之徒。生心而覬覦癸。卯春光紹之疏。又以溫批而慰藉之。馴致光紹眼無朝廷。又出今日之悖疏。而世道益無可爲矣。殿下於此。亦必惕然爲懲毖之慮。而疏批之下。猶且假借。不復示以好惡。噫外攘廢矣。內修雖專。亦何以逷蠻方而懲荊舒乎。今若爲殿下計。惟當收還其疏批。明示好惡。嚴加勘處。使世道復明。國綱少張。光紹此疏。卽臣前箚之對章也。反詈之下足。危辱之。危辱之不足。直驅臣於以有爲無之科。磨牙張目。蹈藉無餘。伏乞特許臣謝跡朝端。屛處丘壑。以遠駴機。以全微諒。批以。遏云當耳。寧或啓之。 聖祖垂訓。炳若日星。予小子嘗所服膺而銘佩。卿須安心。勿復過引。
정조 10년 · 강
司諫李濟萬獻納李師濂。 正言金載翼沈銖聯箚。賜批。
정조 10년 · 목
箚略曰。年前尹宣擧父子復官之命。寔出於同慶曠蕩。特貸一律之盛意故。其時諸臣。不能力爭。此固群下之罪。而 兩朝之處分旣嚴。百世之公議已定。則雖其讎視正論。血心阿好者。惟當蹙伏感頌之不暇。而彼乃益肆跳跟。敢曰斯文。又曰醜辱。略無顧忌。以至於非 聖意三字而極矣。 肅廟丙申處分。昭揭宇宙。炳若星日。則抑何敢以 寶鑑之不載。爲疑亂之資斧乎。伏況庚子秋。  景宗大王辭代理疏批。若曰近日事。處分正而是非明。可以不惑於百世也。事關斯文。顧不重歟。故特言之。予志汝遵。莫之或撓。 聖謨洋洋。昭載編錄。丙申 處分。雖不載錄於 寶鑑。卽此一節。與載錄伊時 處分。毫無間焉。乙未 御製。卽在於丙申大處分之前。則丙申後。毒賢醜正之徒。疊生層出。而亦不敢藉此爲說。乃於今日。以爲眩感之計。論其情狀。吁亦憯矣。至若兩承宣尙在云者。尤極無嚴。敢引 至尊之辭敎。又引筵臣而爲證。於敵以下。尙不敢乃爾。而況於莫重莫大之地乎。大抵斯文義理。關係世道。  肅祖夬斷而垂裕。 英考恪遵而欽承。我殿下洞見淑慝之分。明示紹述之義。彼乃汲汲於營護私黨。齗齗於攻斥大僚。當日 聖意。渠何敢妄揣。而臣亦曰 聖意有在云者。有若十分道得者然。此而不足。又敢以非之一字。直斷爲說。何其無忌憚之至斯也。光紹之前後闖逞。實殿下有以啓之。頃年一疏。處分不嚴故。今此再申。復售嘗試之習。而不惟不加之罪。反賜例批。竊爲殿下惜之。臣等謂知敦寧尹光紹。亟施屛裔之典。此等章疏。旣不能嚴辭退斥。又不能措辭入啓。罪著溺職。不可無警。捧納承旨。姑先削職。伊日在院承旨。幷爲罷職宜矣。批以。尹光紹事。以其對章故賜批。捧納承旨事。年前旣有勿捧之敎。則却之固可。捧亦措辭。抑或一道。循例入啓。難免干禁。亟施罪職之典。在院承旨事。司在一院。未嘗可否。惟允之義。豈如是乎。依施。 捧納承旨李夔。在院承旨沈豊之李亨元趙衍德。
정조 10년 · 강
飭承文院。行揀擇坐起。
정조 10년 · 목
敎曰。分館積滯。未有如近日。承文院揀擇坐起。三明日爲之。
정조 10년 · 강
命十九日。親行望拜禮。
정조 10년 · 목
政院啓言。 三皇忌辰望拜禮。前期一日以稟事。曾有 先朝受敎矣。今十九日 毅宗皇帝忌辰。親臨望拜禮。何以爲之。敎以。謹當躬行矣。
정조 10년 · 강
延豐君李★(土+甲)上疏。賜批。
정조 10년 · 목
疏略曰。臣獲解重寄。納節還將朝。犬馬之私。曷有其極。不意前度臨退之際。今番獄情顚末。屢加俯詢。仍以宋迪中供語一款。有所下敎。指諭甚勤。開釋備至。臣奉聆未。半心戰膽掉。直欲溘然而不可得也龍範姓名。始見於端川府之押送南兵營時牒報者。而鞫事嚴密。未知端緖之屬何囚因犯何罪。到今始知情節之窮凶極惡。臣則愚騃。聞此誣言。汚衊難洗。莫秘者鞫情也。莫嚴者鞫招也。一被疑似。人鬼莫判。向者迪中之供。以龍範決放。諉之於與臣面議。至於淸脫還配之擧。然則龍範之當初放送。都歸臣與聞決處之科。是可忍也。孰不可忍也。臣莅任之後。與迪中接面。只是兩遭。初見於再昨年九月巡到北靑時。再見於昨年臣營來見時。彼此酬酢。歷歷追思。龍範二字。初非夢寐之所得聞者。渠乃白地譸張。藉口於臣。古今天下。寧有是耶。今聞龍賊之就囚見放。俱在於昨年正月云。若如渠言。所謂面議。非九月則三月。果面議於九月。此則龍範未捉之前。果面議於三月。此則龍範已放之後。卽此一節。破綻無餘。又若以文字論報。則邑狀營題。一按可知。渠旣執凶贜。受賂潛放。究厥腸肚。反有浮於龍範。而爲道臣者。初不戢察發覺。末乃見搆。縱賴聖度天大。誅罰不加。律以王章當伏何辜。伏乞下臣司敗。明覈事實。一以嚴鞫體。一以暴臣心。仍治溺職之罪。批以。囚供白白地搆誣。不待卿章。已知事實之如許。況反坐之律。自是金石。卿其勿辭行公。
정조 10년 · 강
飭未下直守令。皆令明日辭朝。
정조 10년 · 강
命時囚罪人吳在文。功議各減一等。
정조 10년 · 목
義禁府啓言。羅州前牧使吳在文。漂人接待。法意甚重。該邑地方。有此逐送之擧。照律杖一百收贖。告身盡行追奪。敎以。功議各減一等。
정조 10년 · 강
飭燔造所。勿收訓局舡稅。
정조 10년 · 목
訓鍊都監啓言。本局水上舡設置。爲木物運用之道故。故相臣李浣爲大將時。本局舡隻。毋或收稅事。啓目判下。 司甕提調西平君橈。 筵奏勿侵。亦爲定奪。今番則因朝參日分院官員所懷。自備局覆奏。勿論本局木物所載舡。幷爲收稅。旣有前後定奪之事。請依前 判下。勿爲收稅事。分付燔造所。允之。
정조 10년 · 강
命遞禁軍別將具以謙。以具明謙代之。
정조 10년 · 목
敎曰。更思。向旣曲諒。今豈異同。本營習陣在明。禁軍別將具以謙改差。令該曹捕將外。以在京無故人。更爲口傳差出。
정조 10년 · 목
以金頤柱尹承烈閔鍾顯爲承旨。李秉模爲兵曹參判。尹履相爲兵曹參議。
정조 10년 · 강
副校理申馥。修撰李晴。副修撰金履翼聯箚。賜批。
정조 10년 · 목
箚略曰云云。批以。大臣曰啓之。臺臣曰啓之。爾等亦惟曰啓之。予曰非予啓之。啓之者爾等。今於應文之說。如是敷諭。須詳聽之。
정조 10년 · 강
校理尹光普陳疏徑出。命削職原疏出給。
정조 10년 · 목
疏略曰。臣於直中。伏見判府事金熤箚子。則以臣族兄知敦寧臣光紹陳疏事。有所論列。而因及於臣族曾祖先正臣拯父子。其所搆誣。罔有紀極。遣辭深險。指意憯毒。惟其前後事實。族兄疏中。旣已略陳。則臣不欲呶呶更卞。而至於渠家傳法四字。言之罔極。胡至於此。今臣苟欲對卞。豈無其說。而臣於先正。以其親則旁祖也。以其義則斯文也。言出於臣。便不是公耳。況無卞之義。卽臣家世守之訓。則雖不敢費辭分疏。而其爲世道之憂。容有極哉。臣情地旣甚危蹙。私義有難蹲昌。忙投短章。徑出禁扄。伏乞亟命鐫削臣職名。仍治擅離之罪。○敎曰。年前禁令。不啻丁寧。午筵此承宣入侍。以尹光紹上疏捧納事。承旨至命譴罷。則未踰數時。又捧此疏。旣非三司言事之章。不過是自己之私義。則無難呼望。難免冒禁之罪。從此大小法禁。置將焉用。目下急務。毋出於靜鎭二字。當該承旨罷職。繼觀疏語。數行之間。下語多不擇。至以憯毒二字。容易書之。此果向大臣說道乎。大臣予所敬禮者。新進小官。焉敢如是侮蔑。況朝呈一箚。夕投一疏。泯泯棼棼。徒致堅白之莫卞。世道之憂。容有旣乎。校理尹光普削職。以示朝家敬大臣鎭朝象之意。原疏還給。捧納承旨趙尙鎭。
정조 10년 · 강
召見文科回榜人姜杭及式年文武科新恩下直守令于宣政殿。
정조 10년 · 목
知事姜杭。具花帽公服來謝。謹次 肅祖御製詩賜李光廸韻。命閣臣鄭大容。宣讀賜之。又賜內厩馬內吹舞童及蓋。蓋則使之持歸本鄕。以餙榮耀。仍命會宴于武科回榜人徐挺文家。
정조 10년 · 강
命北部都事李東宲拿處。
정조 10년 · 목
兵曹。以罷漏後龍虎營米庫失火。開東時始爲撲滅啓。敎曰。罷漏以後。係是撤巡時。 巡廳捕廳元無枚報之例。以今番言之。以此推諉。致煩提問。至於捕廳禁火之規。兼管禁盜。與巡廳之只報。見聞大異。此後天明前。捕廳禁盜單子。依例修啓事分付。仍爲定式施行。日已近午。京兆之尙無別單。稽忽甚矣。自卿曹査實草記。○漢城府啓言。各部字內。凡有失火。當部官馳往救火。一邊報于本府。登時入啓。自來法例。去夜龍虎營失火。該部官不能趁卽往救。今日日高後。始爲報來。 北部都事李東宲。請令該府處之。允之。敎以。事未前聞。極爲駭然。因該營草記。方令査實矣。卿府草記先到。可謂擧職。此後另加申飭。○兵曹啓言。依下敎。捉致京兆該吏。嚴加査問則以爲。 龍虎營失火時。北部官雖曰來救。而不卽傳報京兆。請罪一款。已自京兆草記。而若其不能檢飭之責。在所難免。請當該堂上推考。敎以。 京兆則登時草記論罪。卿曹則初無提及此事。致勤査問之命。而到今反請該堂之推考可乎。該堂勿推。本曹判堂及入直堂上該房承旨。幷推考。形止晚報。猶屬餘事。今番則被燒不過是公廨。無足爲念。而民家失火。所係人命生死。豈可歇看。況身爲部官。又若是怠忽。大關後弊。官員雖已拿處。下屬不可不嚴治。卿其各別嚴棍。以懲日後。
정조 10년 · 강
命文臣重試不入場人禁推。
정조 10년 · 목
政院啓言。文臣重試不赴人員及入庭不作人。論勘之例。取考大典通編。則應赴而不入場者禁推。禮曹節目。則無緣不參人及入庭不作人。幷推考載錄。以何傳旨捧入乎。敎以。一依通編施行。
정조 10년 · 강
命承旨閔鍾顯。仍任大司成。
정조 10년 · 목
敎曰。陞試昨已設行。自泮中入肅云。無端撤場可惜。左承旨閔鍾顯。仍任前職。使之進去考券。
정조 10년 · 목
以沈觀之李崇祜趙興鎭趙瓊爲承旨。朴基正鄭致淳爲校理。李尙度爲修撰。李羽晉趙雲紀爲副修撰。朴廣源爲執義。李鼎運姜世綸爲掌令。徐有鍊爲持平。鄭萬始爲應敎。鄭昌聖爲同經筵。成德雨爲文學。金履翼爲司書。李命植爲左參贊。洪仁浩爲兵曹參知。
정조 10년 · 강
承旨李祖承上疏。賜例批。
정조 10년 · 목
疏略曰。昨夕尹光普之疏入也。適値登筵。未及與議於到院之初。及見原疏下者。則指意放肆。下語駭妄。所當斥退。而僚員輕先捧納。臣誠莫曉其故也。章奏捧納。雖下僚主管。而必待諸僚之看詳然後入啓。卽不易之規也。如値入侍之時。雖自朝竟夕。以俟筵退後停當。而至於此疏。則初不經臣之眼。壞了流來之規。有甚不得已之事而然耶。臣旣不能見重於僚員。其何敢諉以未見。不思所以自引之道乎。昨緣門鑰已下。今始徑出。伏乞勘臣擅離之罪。
정조 10년 · 강
飭諸道老人樞啣不入實職者。更爲修啓。
정조 10년 · 목
因平安道應資老人職姓名加資事啓。敎曰。今已夜深。待後政加資。下批仍卽付撥下送。俾無等待之弊。觀此箕伯啓本。江東嘉義林山福。年一百七。成川嘉善李世發。年一百六。義州嘉義全世度。年一百五。渭原嘉善金實南。年一百四。成川嘉善盧世辰。閑良李福善。平壤嘉善裵世彬等三人。年一百二。德川折衝兪時蘭。龜城資憲金楚直。泰川通政金成。朔州資憲李廷化。咸從嘉善李必善等五人。年一百一。江西嘉善金萬采。渭原嘉善金元胄。永柔嘉善康斗弼。江東幼學朱輝采等四人。年一百。過百歲者至於十六人之多。事甚稀異。自該道特給米肉。以示朝家優老之意。八十歲人之尙未加資。猶可說也。九十歲百歲人之尙稱幼學閑良。極涉訝惑。前此推恩時。何無抄報陞資之擧。而有此獨漏乎。査問各該邑。更爲狀聞事回諭。寧遠一邑之獨以無乎報來者。未知信然。先令京兆長。溯考府上帳籍。朝官八十以上。士庶單付樞啣人八十以上。士庶無職名九十以上。仔細査櫛。如有之。具別單草記以聞。仍令該府登發關。本道老人之生存與否。更卽査問該邑後。區別狀聞。該守令當觀該府草記處分。而士庶人中。曾經同僉知單付啓下者。皆依實職例啓聞事。纔有別諭於京外者。蓋此樞銜單付。不惟不恒有之特恩。況是 先朝特敎。則豈敢不遵用乎。此狀本中。樞銜無一人載錄。豈其未能諦悉而然乎。更加知委列邑。以樞啣而不人於實職秩者。卽爲抄出。仍又考準安寶敎旨後。枚報巡營以爲轉聞之地事。一體回諭。近來外邑擧行。怠忽莫甚。凡有朝令。有司輒費屢次知委。重言複言。橫說竪說然後。僅能成樣。此事亦然。諸道擧行。如是斑駁。不可無更加指一分付。令廟堂枚擧此意分付。未修啓諸道。俾各齊一擧行。
정조 10년 · 강
承文院進分館錄。 著作柳光億。權知副正字李鎭宅金洛一。
정조 10년 · 목
三點李貞運張錫胤李相璜尹永僖尹光顏南達孫朴瑞源洪宅夏申光岳李鼎秉金載一李挺奎韓始裕李挺龍薛慶觀金明著李顯李尹行喆姜世揆趙恪李尙寯。取二十一人。
정조 10년 · 강
命正月以後頉稟輪對。各司列書受點。
정조 10년 · 목
政院。以二十一日輪對啓。敎曰爲之。近來久未爲之。正月以後頉稟日次當次。各司列書受點。
정조 10년 · 강
副修撰李羽晉上疏辭職。賜例批。
정조 10년 · 목
疏略曰。臣弟翼晉。頃忝是選。厚彼被醜詆。今臣兜攬之職。卽臣弟狼狽之地。伏乞鐫改職名。挽近以來。鞫獄無歲無之。而情跡之陰慘。未有甚於今番。凶獰叵測之說。畢竟刑章。只施持傳之兩賊。未梢收殺。徒聞諸囚之酌放。聖念過於鎭安。廷臣急於將順。按獄諸臣僨事之咎。已無可言。而臺諫所以掌糾劾也。宣露彈文。遍示稠坐。捕廳所以備詷察也。經年緝捕。未獲一賊。文恬武嬉。正爲今日道也。伏願酌處諸賊。更命窮訊。永絕兇逆之本。
정조 10년 · 강
詣北苑。行 皇壇望拜禮。
정조 10년 · 목
具翼善冠袞龍袍乘輿。出協陽門。由建陽門詣北苑降輿。入小次。改具黑圓領袍。乘輿詣望拜位。降輿行望拜禮如儀。乘輿。降輿還入小次。改具翼善冠袞龍袍乘輿仍駐輿。小次前。敎曰。新恩謁 聖。今日作樂。極涉未安。使近仗軍先爲禁止。 京兆亦以此意知委。各人今日遊街。使之姑爲停樂。召見斥和人死節人 皇朝人後裔文武儒生。一一詢問。爲某人幾世孫。敎曰。今聞望拜應參人中。前啣人無朝令。不得入參云。此後冠帶常仕之意。令京兆知委。駐輿靑陽門內。命京兆堂上入侍。敎以。望拜時入參人。或有當入而不入者。或有不當入而入者。自卿曹區別定式草記。由協陽門還內。
정조 10년 · 강
命重試不參人。禁推分揀。
정조 10년 · 목
政院。以前司諫李身晦等。文臣重試應赴而不入場。依定式禁推啓。敎以。禮曹節目。與通編所載。旣有差殊。則諸文臣之眩於擧行。不是異事。今番則分揀。
정조 10년 · 강
承旨趙瓊朴天行聯名上疏。賜批。
정조 10년 · 목
疏略曰。副應敎趙濟魯陳疏到院。而以尹光紹疏事。盛氣噴薄。旨意絕悖。此等章疏。切勿捧入之敎。前後不啻申嚴故。卽爲退却矣。又復來呈。而以臣等之不卽捧入。斥之以護黨。勘之以譴責。聯陳短章。徑出禁扃。伏乞治臣等擅離之罪。批以。守法固宜矣。爾等勿辭察職。○左承旨朴天行啓言。臣與右承旨趙瑍伴直。俱被堂疏侵斥。聯陳短章。而趙瑍已爲徑出。臣則守廳。不得出去。坐直無人。左副承旨趙興鎭。 右副承旨李祖承。所當牌招。而拘於廳規。不得請牌。敎以。爾等旣承批矣。徑出承旨。卽爲牌招入直。○敎曰法令當堅如金石。旣有勿捧之命。則事關禁令。㗋院之却之固是耳。若以退却一款侵斥。則駭妄極矣。若此不已。受敎禁令。皆欲角勝。將使朝象日乖。人志未定。其流之弊。所關非細。一依初下敎。此等疏章。不惟不捧。幷與院門。呼望而嚴禁。更以此等事。有煩浼之擧。則當自徑出之承宣。寘之重典。該房知悉。載之院中故事。
정조 10년 · 강
行召對于誠正閣。承旨朴天行。玉堂李尙度。閣臣鄭大容。
정조 10년 · 강
詣　璿源殿展拜。
정조 10년 · 강
以徐鼎修爲承旨。前望也。
정조 10년 · 강
詣摛文院。行抄啓文臣親試。仍爲齋宿。試官提學趙㻐。原任直提學徐浩修。直提學朴祐源。原任直閣李秉模金宇鎭徐鼎修。直閣鄭大容。
정조 10년 · 목
具翼善冠袞龍袍。出萬安門乘輿。至進善門駐輿。命三日製應試儒生入場。詣摛文院降輿。陞座親試。試官趙㻐等。率應試文臣入庭行禮訖。御題馬上逢寒食五言六韻律。弘文館校理洪義浩三中居首。命抄啓文臣。俱爲三日製。對讀官召見別試入格人朴猷煥等。仍令各製進進退表。○召見藥房都提調徐命善及閣臣文任諸臣。與之聯韻。
정조 10년 · 강
設三日製于摛文院門外。試官弘文提學徐有隣。藝文提學李命植。內閣提學趙㻐。
정조 10년 · 목
以三皇如春爲賦題。天地之大德曰生爲贊題。命承旨沈豊之。與弘文提學。偕往進善門試取矣。尋命懸題于院門外。收券畢。命科次于帳殿。取進士吳大坤等四十人。命入格人俱入庭內。敎曰。今番三日製。泮中適値試場。移設於闕中。此御極後初行。雖不親臨。豈無示意之事。收券數多。亦莫如今番。取考通編。居首者。有特敎則賜第載錄。合施弛張之擧。以寓慰悅之意。居首賦三上一。進士吳大坤直赴殿試。之次三上二。生員金鎰直赴會試。賦三中贊三中以下。幼學沈鍾一。生員洪元變。幼學李春成尹行直蔡中永。進士李日煒洪受浩權燁。幼學李在璣申綮。生員黃仁燾。進士趙鎭奎。幼學呂善容李興一。生員徐貞輔金會淵金佐漢。進士鄭得中。各給一分。賦次上。贊次上以下。幼學尹行運。進士李敎明鄭文始李商尹權倚。生員梁德周洪晚榮。幼學宋翼廷趙亨基尹行進朴基宏韓翊文。進士徐興輔柳譚。生員洪聖肇金處巖金秀臣金和鍾崔斗明閔種吉。各賜紙三卷。筆三枝。墨二笏。命吳大坤製進進退賦。入格人等親受賞典。
정조 10년 · 목
承旨李敬一書啓以爲。敬奉聖敎。傳諭于領敦寧洪樂性。則以爲。冒罪包羞。進伏郊坰。承宣又復儼臨。溫綸至於一日再下。而臣之罪犯。關係非細。進身無路。冀被鈇銊之誅云。敎曰。以此虛佇之意。更爲傳諭。期於偕入。又啓言。敬奉聖敎。更爲傳諭。則以爲。罪犯深重。情踪危蹙。末由趨承恩命云。敎曰。屢次敦諭。何如是固執。今方臨軒待卿。卽爲入來。聽予面諭事。更爲傳諭。與之偕入。又啓言。敬奉聖敎。更爲傳諭。則以爲。朝晝之間。再奉溫諭。至有臨軒之敎。臣誠驚惶感泣。而以臣罪犯。畢竟倖逭。則朝廷之法紀。無以立矣。以臣情勢。唐突冒進。則臺閣之公議。無以伸矣。近密之臣。屢日相守於荒郊之外。國體轉益屑越。亟寢偕來之命。仍降鈇銊之誅。惟日夕是俟云。敎曰。何如是邁邁。卿若念予虛佇之意。必當卽日造朝。玆以偕來承旨。更宣此意。卿須安心勿辭。入來登筵事。更爲傳諭。期於偕入。
정조 10년 · 강
以曺遠振爲寧越府使。口傳也。
정조 10년 · 강
召見大臣備局有司堂上于摛文院。
정조 10년 · 목
領議政鄭存謙啓言。筵體至嚴。而戶曹判書趙㻐所奏。殊涉支煩。請推考。從之。又啓言。昨年因長興庫紙地事詢瘼草記批旨。別貿價從貴上下事。有更爲商確之敎。而至今因循。尙未決定。以今番望單子紙事觀之。揆以事體。極涉未安。請有司堂上及戶惠堂幷推考。使之更加爛商。卽爲釐正。從之。仍敎以。自本司申飭該曹。擧行形止。使之草記。
정조 10년 · 목
敎曰。侍從堂上違牌坐罷人竝敍用。又敎曰。飭已施。前參判蔡弘履敍用。又敎曰。亞尹中老病人許遞。又敎曰。兵曹參判李秉模。 參議尹履相許遞。又敎曰。所坐不過細疵。且有擧行事。因京兆草記。部官拿處人。分揀放送事分付。○領議政鄭存謙啓言。濬川司屯畓。在於平山地。潰決於昨年遼水云矣。堤堰修築。旣是法典。以附近里洑下作者。合力修築爲宜。從之。又啓言。亞卿乏望。行副司直黃昇源。吏曹參議趙鼎鎭。可合陞資。敢此仰遠。從之。又啓言。禮曹判書李在協。延豐君李★(土+甲)。請還差備堂。從之。又啓言。備堂尹蓍東。請差北關句管堂上。從之。又啓言。左參贊李命植。戶曹判書趙㻐。吏曹判書金魯鎭。禮曹判書李在協。行副司直鄭昌聖徐有寧。大司憲洪良浩。行副司直鄭好仁徐浩修。延豐君李坤。刑曹判書李在簡。行副司直趙時俊李聖圭。工曹參判尹蓍東。大司成閔鍾顯。刑曹參判洪秀輔。行副司直蔡弘履。吏曹參判李敬養。竝還差承文提調。行副司直金尙集。亦爲差下爲宜。從之。○奉常提調鄭好仁啓言。各 享所斗升。大小不齊。祭物封進。有多寡不均之弊。分付該曹。一竝收來。請依戶曹斗升校正。從之。○戶曹判書趙㻐啓言。頃因奉常寺官所懷。有造果見樣造給之命矣。試爲造出。則各樣所見。極甚屑越。又有頻頻遺失之慮。取考本寺圖式。則各色造果。皆有準式。開卷瞭然。而只緣典祀官之不善照檢。致有不齊之弊。若能著意看檢。則圖式與見樣。少無異同。臣意則一依舊制。造成圖式。圖其尺樣。書其長廣厚薄之幾寸幾分。則自可按而行之矣。敎以。奉常提調亦陳所見。好仁曰。 廟殿宮陵園墓官。與典祀官眼同熟設。自是舊例。而廢閣不行。此後眼同熟設。或有不潔參差之弊。則不但典祀官之論罪。當該享所官亦爲重勘爲宜。敎以。不過修明舊典。依爲之。○兵曹判書徐有隣啓言。別試及式年武科出身。依定式赴防爲宜。敎以。特爲除防。又啓言。旣除防。則例有納米矣。敎以。此亦依近例除之。○承文院啓言。今日本院前提調還差時。行副司直尹坊。認以曾經。混請還差。惶恐待罪。而原擧條釐改以入。敎以。卿則勿待罪。
정조 10년 · 목
以洪明造洪周萬爲承旨。金守鎭爲吏曹參議。鄭益祚爲司諫。姜忱沈鏗爲掌令。李勉兢爲獻納。金熙來李翼晉爲正言。許晪爲持平。李書九爲校理。李太亨爲修撰。趙鼎鎭爲兵曹參判。○平安道義州府。 前僉使金萬泰。前萬戶鄭東周。幼學金興西等二十五人。 祥原郡幼學韓鳳逸等四人。陽德縣。 幼學朴應成等九人。三登縣。嘉善金廷采等三人。雲山郡嘉義安世謙。 三和府。通政洪仁海等九人。楚山府。 前縣監金楗。折衝韓守必等七人。 肅川府。 幼學李信廸等八人。咸從府。幼學金有禮等十一人。江東縣。幼學金起西等十七人。 龍川府。通政李德樞等八人。 昌城府。嘉善金日淸等三人。慈山府。 幼學李泰芳等七人。朔州府。幼學李辰三等十一人。碧潼郡。前僉使康處三。通政金之盛等二十五人。嘉山郡。前巡將韓垕瑾。幼學張星賛等二十三人。永柔縣。資憲朴晃忠等十一人。中和府。 折衝李昌柱等二十七人。甑山縣。幼學朴世興等二十人。安北縣。 幼學丁來洽等二十二人。順安縣。業武林禮建等八人。順川郡。 前同知朴慶瑞。幼學趙碩彬等八人。平壤府。前察訪黃聖憲。前參奉黃擇美盧泰範。幼學金光德等四十三人。成川府。幼學林萬必等四十七人。泰川縣。幼學李東晳等二十五人。 郭山郡。 幼學洪禹俊等六人。定州牧。前都事洪啓沃。前參奉李斗春。嘉善毛世必等十三人。熙川郡。 通政金鼐成等十二人。 孟山縣。 幼學朴文采等五人。博川郡。幼學金海運等七人。殷山縣。幼學吳碩泰等四人。鐵山府。 前縣監朴世源。通政柳尙柱等九人。江界府。 幼學田時穫等二十三人。 寧邊府。 前參奉車學模。幼學骨有采等九人。渭原郡。幼學田處舜等二十五人。龜城府。幼學朴奉圭等十一人。价川郡。幼學李世檍等十七人。龍岡縣。幼學李克化等五十二人。德川郡通政李德和等七人。 宣川府嘉善金漢昌等三人。 江西縣幼學李世剛等二十四人。竝老職加資。下批。○吏曹啓言。修撰李太亨望。乃副修撰趙雲紀之代。而誤以修撰受點。惶恐待罪。改付標以入。敎以。勿待罪。
정조 10년 · 강
命式年榜中。年老人先爲調用。
정조 10년 · 목
敎曰。今番式年科榜中。年七十六十者。至於四人之多。與前榜中年五十應出六品者。竝令次次出六調用。七十六十人。隨窠先卽調用事分付。
정조 10년 · 강
守禦使鄭尙淳上疏辭職。賜例批。
정조 10년 · 목
疏略曰。南漢春秋都試。關係不輕。目今賤疾。轉至難醫。房闧之間。無路蠢動。尙何望巡堞設場之役乎。伏乞亟遞臣守禦之任。
정조 10년 · 강
御春塘臺行宣傳官試講。
정조 10년 · 목
抄啓文臣春等朔試射及課講。將以是日兼行。而奎章閣啓言。副應敎趙濟魯。校理申馥李書九。謂有情勢。終不入來。依定式請拿處。敎以。本職已令許遞。又復逡巡。當各別重勘。以此嚴飭。試官以下旣已來詣帳殿。而濟魯尙不膺命。命召試官及諸抄啓文臣進前。敎曰。 趙濟魯事。可謂一大變怪。初無遭彈之事。又無自來情勢。今日親臨講試。殿座已久。屢度促飭。抵死不入來。未知有甚不滿不愜之端。甘心犯此無嚴之科乎。設有衆所共知之處義。應試係是往役。自有年前曺允大事後。孰敢逡巡。而況以無故行公之人。如是作俑。此無他。以渠疏之退却事也。捧疏却疏。卽政院事。非朝家所知。但未卽索入賜批。今以渠疏之不取見。箝作決去就之大防。則是所謂無厭之求。渠亦人耳。負此罪名。其可自立於搢紳之列乎。況試事往役也。際此時。又欲暗試角戰之計。期於務勝而後已。今日朝廷。尙敢售似此伎倆乎。邇來事變之層出。其本在於犯分二字。一有不滿於意慾。不愜於望想。則始焉角戰。終焉務勝。馴致燎原之禍。畢竟㴞天而後已。前轍之覆敗。後車所當懲毖。而曾未幾何。乃反有此效顰之習。履霜之漸戒在忽細。況今濟魯事。豈特細事云乎哉。一事二事。容易爭抗。及至堅永時節。將昨何許貌樣。詩不云乎。見晛曰消。朝家處分。雖在一號令間事。如是之際。又當傷損幾許世家。達觀之方。固不足深責於今日朝廷。而以朝家欲竝生哉之心。其可恝然任渠曹。坐看其胥溺乎。御極以後。雖無規模之可言。至於臣下之僭汰。心嘗惡之。惟今濟魯之事。非犯分乎。無論自辦與否。須有痛懲之擧。小存頹綱。 趙濟魯令該府拿囚。仍令捧供以入。又敎曰。雖有情勢。宜待闕下。而屢度催促。終不入來。事極駭然。抄啓文臣申馥。令該府拿問嚴處。仍命課講及朔試射。待下敎擧行。試官以下退出。單行宣傳官試講。
정조 10년 · 강
遞判義禁李在協。以金魯鎭代之。前望也。
정조 10년 · 목
在協與濟魯。聞有親嫌故也。
정조 10년 · 강
召見領敦寧洪樂性于誠正閣。
정조 10년 · 강
以趙弘鎭爲執義。韓晚裕爲掌令。鄭萬始爲持平。洪聖淵爲正言。趙衍德爲承旨。竝前望也。
정조 10년 · 강
削承旨洪周萬職。
정조 10년 · 목
因校理朴基正上疏。敎曰。豈其有朝者傳敎。故爲冒禁捧此疏乎。論人則只論其事實可也。間多題外插入句語。呈疏則雖在傳敎前。捧疏則必在處分後。諸臣不畏傳敎若此。當該承旨爲先削職。仍令該府拿問處之。
정조 10년 · 강
命前承旨沈豊之李亨元敍用。
정조 10년 · 목
聞其事實。伊日知申則參賓對。左承旨往致祭所云。且同罪人亦敍用。宜有分揀之擧故。有是命。
정조 10년 · 강
召見輪對官于誠正閣。
정조 10년 · 강
御丹楓亭。行抄啓文臣課講及春等試射。試官趙㻐李秉模。
정조 10년 · 목
因抄啓文臣申馥拿處傳旨。敎曰。如趙濟魯之無情勢者。恣意犯科。至於此人。旣遭人言。且聞來待闕下。未及入參云。容有可恕之道。分揀。使之卽爲入來應試。試官以下入庭行禮訖。以次試射。仍爲進講。藝文館檢閱李崑秀帿布十四中居首。虎皮一令賜給。其餘。以鹿皮筒箇帿弓長弓箭竹。施賞有差。無分人罰飮次。使之明日待令。副司果申馥綱目通居首。射講訖。召見兵曹判書徐有隣。訓鍊大將具善復。御營大將李柱國。禁衛大將徐有大。竝與講射試官等宣饌。仍命諸將臣射帿。○訓鍊大將具善復啓言露梁敎場帥旗竹。繕工監毋論公私船帆竹。給價取用。年前朝家有禁令故。無路備立。言念戎政。實爲疎虞。統營及全羅左水營。忠淸水營年年輪回旗竹一箇。載送於稅船便。諸營將臣之意同然。請依此定式。從之。又啓言。聞前縣監李萱之言。則李提督祠版。尙未造成。雖有朝家享祀之節。而子孫則未得躬奉香火。不勝缺然云矣。敎以。兵判之意何如。徐有隣曰。李提督還歸中國而卒。香火旣闕於中國。宜有從厚許施之道。敎以。令該曹問于本家。論理稟處。○政院啓言。姜世綸鄭東觀等春等試射無分。請依定式推考。敎以。分揀。
정조 10년 · 강
遞吏曹參議金宇鎭。以李集斗代之。 前望也。
정조 10년 · 강
有政。吏曹參議李集斗進。